S-191/2008

Mál þetta, sem þingfest var þann 23. apríl sl. og dómtekið þann 21. maí sl., var höfðað með ákæru lögreglustjórans á Selfossi, dagsettri 8. apríl 2008, á hendur S-kvk-þgf R-kvk-þgf K-kvk-þgf, kt. 000000-0000, Laugarvegi 30, Siglufirði, en til dvalar að Blöndubakka 11, Reykjavík,

„fyrir umferðarlagabrot

með því að hafa, síðdegis laugardaginn 1. mars 2008, ekið bifreiðinni FP-657 austur Eyrarbakkaveg við Óseyrarbrú, Sveitarfélaginu Ölfusi, svipt ökurétti og óhæf til að stjórna bifreiðinni örugglega vegna áhrifa tetrahýdrókannabínólsýru.

Telst brot ákærðu varða við 1., sbr. 2. mgr. 45. gr. a. og 1. mgr. 48. gr. umferðarlaga nr. 50,1987 sbr. 5. gr. laga nr. 66/2006, sbr. 1. mgr. 100. gr. nefndra umferðarlaga.

Þess er krafist að ákærða verði dæmd til refsingar og til að sæta sviptingu ökuréttar frá 30. október 2008 að telja, samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006.“

Ákærða kom fyrir dóminn þann 30. apríl sl. og neitaði að hafa verið undir áhrifum fíkniefna og ófær um að stjórna ökutækinu örugglega eins og greinir í ákæru en játaði að hafa ekið sviptu ökuréttindum. Aðalmeðferð fór fram 21. maí sl. Krafðist verjandi ákærðu sýknu hvað varðaði fíkniefnaaksturinn en vægustu refsingar að öðru leyti auk málsvarnarlauna og að þau yrðu greidd úr ríkissjóði.

Í máli þessu er ekki ágreiningur um málavexti og vísast um þá til ákæruskjals.

Í 45. gr. a. umferðarlaga nr. 50/1987 segir að enginn megi stjórna eða reyna að stjórna vélknúnu ökutæki ef hann er undir áhrifum ávana- og fíkniefna sem bönnuð eru á íslensku yfirráðasvæði samkvæmt lögum um ávana- og fíkniefni og reglugerðum settum samkvæmt þeim. Í 2. mgr. 45. gr. a. segir að mælist ávana- og fíkniefni skv. 1. mgr. í blóði eða þvagi ökumanns, teljist hann vera undir áhrifum ávana- og fíkniefna og óhæfur til að stjórna ökutæki örugglega.

Í málinu liggur fyrir matsgerð, dagsett 10. mars 2008, frá Rannsóknastofu í lyfja- og eiturefnafræði við Háskóla Íslands. Kemur þar fram að í þvagi ákærðu hafi fundist tetrahýdrókannabínólsýra þegar lögreglan hafði afskipti af ákærðu. Þá segir í matsgerðinni að tetrahýdrókannabínólsýra sé í flokki ávana- og fíkniefna sem óheimil séu á íslensku forráðasvæði. Ökumaður teljist því hafa verið óhæfur til þess að stjórna ökutæki örugglega þegar þvagsýni var tekið. Ákærða hefur því verið undir áhrifum ávana- og fíkniefna þegar lögreglan hafði afskipti af henni og braut því gegn 45. gr. a. umferðarlaga. Verður ákærða því sakfelld fyrir þá háttsemi. Ákærða játaði að hafa ekið svipt ökuréttindum.

Að þessu virtu þykir fram komin lögfull sönnun þess að ákærða hafi ekið undir áhrifum fíkniefna eins og greinir í ákæru og verður ákærða sakfelld fyrir þá háttsemi sem er réttilega færð til refsiákvæða. Þá játaði ákærða að hafa ekið svipt ökurétti og er sú játning í samræmi við gögn málsins. Verður hún því sakfelld fyrir þá háttsemi sem er réttilega færð til refsiákvæða.

Samkvæmt sakavottorði ákærðu var hún dæmd þann 9. október 2007 fyrir brot gegn 1., sbr. 2., mgr. 45. gr. a. umferðarlaga og gert að greiða 140.000 króna sekt til ríkissjóðs auk þess að vera svipt ökurétti í tólf mánuði. Er um ítrekað brot að ræða nú og verður ákærðu gerð refsing með hliðsjón af því. Við ákvörðun sviptingar ökuréttar ber að taka mið af 6. mgr. 102. gr. umferðarlaga.

Þykir refsing ákærðu nú hæfilega ákveðin 240.000 króna sekt sem ákærðu ber að greiða innan fjögurra vikna frá birtingu dóms að telja en sæti ella fangelsi í átján daga. Þá skal ákærða svipt ökurétti eins og í dómsorði greinir.

Með vísan til 165. gr. laga um meðferð opinberra mála skal ákærðu gert að greiða allan sakarkostnað, sem er vegna rannsóknar á blóði ákærðu og matsgerðar, 87.176 krónur, og þóknun skipaðs verjanda hennar, O-kk-ef E-kk-ef héraðsdómslögmanns, 99.600 krónur að meðtöldum virðisaukaskatti, auk ferðakostnaðar, 18.000 krónur.

G-kk-nf Ö-kk-nf J-kk-nf fulltrúi sótti málið af hálfu ákæruvaldsins.

Á-kvk-nf G-kvk-nf héraðsdómari kveður upp dóm þennan en dómsuppsaga hefur dregist lítillega vegna anna dómarans.

D ó m s o r ð :

Ákærða, S-kvk-nf R-kvk-nf K-kvk-nf, greiði 240.000 krónur í sekt til ríkissjóðs innan fjögurra vikna frá birtingu dóms að telja en sæti ella fangelsi í átján daga.

Ákærða skal svipt ökurétti í tvö ár frá 30. október 2008 að telja.

Ákærða greiði allan sakarkostnað, 204.776 krónur, þar með talda þóknun skipaðs verjanda síns, O-kk-ef E-kk-ef héraðsdómslögmanns, 99.600 krónur að meðtöldum virðisaukaskatti, og 18.000 krónur í ferðakostnað.

Á-kvk-nf G-kvk-nf.